পুতিনকে ফোন করবেন ট্রাম্প! এবার কি থামবে রাশিয়া-ইউক্রেন যুদ্ধ?

ওয়েব ডেস্ক: সৌদিতে বৈঠকের পর ৩০ দিনের যুদ্ধবিরতিতে (Ceasefire) সম্মত হয়েছে ইউক্রেন (Ukraine)। এদিকে কয়েকদিন আগে একই প্রস্তাবে সম্মতি দিয়েছে রাশিয়াও (Russia)। কিন্তু তা সত্ত্বেও পুরোপুরি শান্ত হয়নি দুই দেশের বর্ডার। তাই এবার যুদ্ধ থামাতে রাশিয়ার প্রেসিডেন্ট ভ্লাদিমির পুতিনের (Vladimir Putin) সঙ্গে বৈঠক করতে চলেছেন মার্কিন প্রেসিডেন্ট ডোনাল্ড ট্রাম্প (Donald Trump)। তবে মুখোমুখি নয়, ফোনালাপে (Virtual Meeting) হবে দুই দেশপ্রধানের এই গুরুত্বপূর্ণ বৈঠক।

সূত্রের খবর, ট্রাম্প ও পুতিনের এই বৈঠকে আলোচনার মূল কেন্দ্রবিন্দু হবে রাশিয়ার দাবিগুলি মেনে নেওয়ার ব্যাপারে ইউক্রেনকে সম্মত করা। বিশেষ করে অধিকৃত কুরস্ক অঞ্চলের উপর ইউক্রেনের দাবি প্রত্যাহার, যুদ্ধবন্দি বিনিময় ইত্যাদি। এছাড়াও, ইউরোপের বৃহত্তম জাপোরিঝিয়া পরমাণু কেন্দ্রের নিয়ন্ত্রণের বিষয়টিও এই আলোচনায় উঠে আসতে পারে।

আরও পড়ুন: হামাসের উপর হামলা ব্যাপকতর হবে, জানাল ইজরায়েল

ট্রাম্প নিজেই ঘোষণা করেছেন যে, তিনি রাশিয়ার সঙ্গে সমঝোতার মাধ্যমে যুদ্ধের অবসান ঘটাতে চান এবং এই লক্ষ্যে পুতিনের সঙ্গে সরাসরি আলোচনা করবেন। ট্রাম্প জানিয়েছেন, “যদি যুদ্ধ থামানো সম্ভব হয়, তবে সেটাই আমরা চাই। এটা সফল হতে পারে, আবার নাও হতে পারে, তবে আমি মনে করি আলোচনা থেকে বড় ধরনের সুযোগ আসতে পারে।”

প্রসঙ্গত, আমেরিকা ইতিমধ্যে ৩০ দিনের যুদ্ধবিরতির একটি প্রস্তাব পুতিনের সামনে রেখেছে। ইউক্রেনের প্রেসিডেন্ট ভোলোদোমির জেলেনস্কি (Volodymyr Zelenskyy) ইতিমধ্যে ট্রাম্পের এই প্রস্তবকে সমর্থন করেছেন। তবে শেষমেষ এই বৈঠকের ফলাফল কী হবে, তার উপর বিশ্ব রাজনীতির অনেক কিছুই নির্ভর করবে। তাই ট্রাম্প-পুতিন বৈঠকের দিকে তাকিয়ে রয়েছে গোটা বিশ্ব।

দেখুন আরও খবর:

The post পুতিনকে ফোন করবেন ট্রাম্প! এবার কি থামবে রাশিয়া-ইউক্রেন যুদ্ধ? appeared first on KolkataTV.